b'\n_START_ARTICLE_\nKohtuistungi sekret\xc3\xa4r\n_START_PARAGRAPH_\nKohtuistungi sekret\xc3\xa4r on spetsialist, kellel on juriidilised baasteadmised tsiviil-, haldus-, karistus- ja t\xc3\xb6\xc3\xb6\xc3\xb5igusest. Samuti teadmised \xc3\xbcldisest sekret\xc3\xa4rit\xc3\xb6\xc3\xb6st, arvestades kohtuistungi sekret\xc3\xa4ri t\xc3\xb6\xc3\xb6 omap\xc3\xa4ra.\n_START_SECTION_\nAmetikoha kirjeldus\n_START_PARAGRAPH_\nKohtuistungi sekret\xc3\xa4ri p\xc3\xb5hiliseks t\xc3\xb6\xc3\xb6\xc3\xbclesandeks on menetlusdokumentide v\xc3\xa4ljasaatmine, kohtutoimikute vormistamine, kohtuistungi protokollimine, kohtusisene infovahetus menetlusosaliste ja ametnike vahel. Kohtuistungi sekret\xc3\xa4r abistab kohtunikku kohtumenetluse asjaajamise korraldamisel ja v\xc3\xb5tab osa seaduses etten\xc3\xa4htud korras haldusasjade l\xc3\xa4bivaatamisest kohtuistungitel ning v\xc3\xa4ljastab nendes asjades menetlusdokumente._NEWLINE_Kohtuistungi sekret\xc3\xa4r on kohtuteenistuja, kelle \xc3\xbclesanne on kohtuistung tehniliselt ette valmistada, korraldada seaduses etten\xc3\xa4htud juhul v\xc3\xb5i kohtu korraldusel selle heli- ja videosalvestamine ning protokollida kohtuistungi tingimused, k\xc3\xa4ik ja tulemused. Kohtuistungi protokoll on masina- v\xc3\xb5i arvutikirjas koostatud menetlusdokument, milles kohtuistungi sekret\xc3\xa4r iseseisvalt v\xc3\xb5i kohtuniku kokkuv\xc3\xb5tliku s\xc3\xb5nastusena talletab kriminaal v\xc3\xb5i tsiviilasja arutamise tingimused ja k\xc3\xa4igu. Kohtuistungi sekret\xc3\xa4r on kohustatud kriminaalmenetlusest taanduma, juhul kui ta on s\xc3\xbc\xc3\xbcdistatava, kannatanud v\xc3\xb5i tsiviilkostja l\xc3\xa4hedane._NEWLINE_Ametieetikast tulenevalt on kohtuistungi sekret\xc3\xa4r kohustatud hoidma teenistuskohustuste t\xc3\xa4itmisel talle teatavaks saanud riigi- ja \xc3\xa4risaladusi, teiste inimeste perekonna- ja eraelu puutuvaid andmeid ning muud asutusesiseseks kasutamiseks tunnistatud informatsiooni ja ametisaladust. Kohtuistungi sekret\xc3\xa4r allub vanemkohtuistungi sekret\xc3\xa4rile. Kohtuistungi sekret\xc3\xa4r vastutab ametijuhendis olevate teenistus\xc3\xbclesannete n\xc3\xb5uetekohase, \xc3\xb5igeaegse ja korrektse t\xc3\xa4itmise eest.  P\xc3\xb5hipuhkus on 35 kalendrip\xc3\xa4eva aastas.\n_START_SECTION_\nTeenistuskohustused\n_START_PARAGRAPH_\nKohtuistungi sekret\xc3\xa4r edastab menetlustoimikud ja menetlusposti kohtunikule. Koostab kohtuniku menetluses olevates kohtuasjades kirju kohtunikult saadud juhiste j\xc3\xa4rgi koosk\xc3\xb5las kohtu kantselei kodukorras kehtestatud n\xc3\xb5uetega. Salvestab kohtute infos\xc3\xbcsteemis (KIS) k\xc3\xb5ik kohtuasjas kohtuniku ja kohtuametnike loodud menetlusdokumendid. Broneerib kohtusaali. Avalikustab kohtuistungi. Vormistab ja v\xc3\xa4ljastab kohtuistungile kutsutud isikutele kehtiva standardi kohaseid kohtukutseid v\xc3\xb5i teavitab kohtuistungile kutsutud isikuid kohtuistungist vastavalt kohtunikult saadud juhistele muul viisil, nt telefoni teel, e-posti vahendusel. Vajadusel broneerib kohtut\xc3\xb5lgi aja v\xc3\xb5i teavitab kantselei juhatajat t\xc3\xb5lgi vajadusest. Valmistab ette kohtutoimiku. Kontrollib kohtuistungile saabunud isikuid. Protokollib kohtuistungi k\xc3\xa4igu kohtusaali arvutis l\xc3\xa4htuvalt kehtivast menetlusseadustikust. Koostatud kohtuistungi protokolli esitab kohtunikule allkirjastamiseks. K\xc3\xb6idab k\xc3\xb5ik toimiku lehed ja veendub, et kohtuasjas kogutud dokumendid oleksid toimikus ja seejuures loogilises j\xc3\xa4rjekorras, et lehek\xc3\xbcljed oleksid nummerdatud. T\xc3\xa4idab erikorralduseta \xc3\xbclesandeid, mis tulenevad kohtuistungi sekret\xc3\xa4ri t\xc3\xb6\xc3\xb6 iseloomust v\xc3\xb5i kohtumenetluse olemusest ja vajadusest.\n_START_SECTION_\nT\xc3\xb6\xc3\xb6ga kaasnev stress\n_START_PARAGRAPH_\nKohtuistungi sekret\xc3\xa4ride seas on t\xc3\xb6\xc3\xb6stressi temaatika aktuaalne, kuna t\xc3\xb6\xc3\xb6 seab neile suuri n\xc3\xb5udmisi. \xc3\x9cheks olulisemaks stressoriks on suur t\xc3\xb6\xc3\xb6koormus ja l\xc3\xbchike etteteatamisaeg t\xc3\xb6\xc3\xb6\xc3\xbclesannete t\xc3\xa4itmiseks. Oma t\xc3\xb6\xc3\xb6s peavad kohtuistungi sekret\xc3\xa4rid arvestama tihtipeale ka ootamatute t\xc3\xb6\xc3\xb6\xc3\xbclesannetega ning kokku puutuma ebameeldivate klientidega.  T\xc3\xb6\xc3\xb6ga v\xc3\xb5ivad kaasneda ps\xc3\xbc\xc3\xbchiline pinge ja sundasend, mis v\xc3\xb5ivad p\xc3\xb5hjustada erinevaid tervisekahjustusi .'